**Републичка агенција за мирно решавање радних спорова** (у даљем тексту: Агенција) са седиштем у Београду, ул. Македонска бр. 4, коју заступа директор др Ивица Лазовић,

и

**Канцеларија локалног омбудсмана града Крагујевца**, улица Светозара Марјовића број 7, Крагујевац, коју заступа локални омбудсман Јелена Миливојевић, закључују

**СПОРАЗУМ О САРАДЊИ**

ПРЕДМЕТ СПОРАЗУМА

Члан 1**.**

Овај Споразум о сарадњи утврђује циљеве, предмет и начин дугорочне стручне, техничке, едукативне и образовне сарадње споразумних страна.

Будући да споразумне стране имају заједнички интерес у погледу унапређења и иновације знања и вештина у области заштите и унапређења људских права чије је поштовање надлежан да контролише локални омбудсман, а у обављању својих делатности имају могућности за едукативном, образовном и техничком сарадњом, указала се оправдана потреба за стварањем правног оквира који ће обухватити различите видове сарадње споразумних страна.

Овим Споразумом се дефинишу основна међусобна права и обавезе споразумних страна у вези са том сарадњом.

ЦИЉЕВИ САРАДЊЕ

Члан 2.

Споразумне стране су сагласне да ће основни циљеви стручне, едукативне и техничке сарадње бити:

* посебна сарадња у области заштите радних права запослених у Градској управи, службама, јавним предузећима, установама и организацијама као и другим организационим облицима чији је оснивач град Крагујевац (у даљем тексту орган, односно служба), а посебно у области заштите од дискриминације и злостављања на раду;
* подстицање дијалога у области заштите радних права запослених у органима односно службама кроз алтернативне механизме за решавање спорова;
* размена искустава у вези са заштитом и унапређењем људских права у области рада, чије је поштовање надлежан да контролише локални омбудсман;
* информисање о примени прописа и пракси у примени радног права на запослене у органима односно службама чији је оснивач град Крагујевац, као и у области родне равноправности и антидискриминационе политике;
* припрема и учешће у реализацији националних и међународних пројеката;
* организовање стручних саветовања, семинара и других скупова;
* размена стручних знања, стандарда, искустава и информација;
* сарадња на припреми курсева, семинара, научних скупова, конференција, округлих столова и других облика континуиране едукације.

 Споразумне стране су сагласне да предмет и циљеви сарадње могу да буду и друга питања, а за која се споразумно утврди да су од заједничког интереса.

НАЧИН ОСТВАРИВАЊА САРАДЊЕ

Члан 3.

 У циљу успешне реализације овог Споразума споразумне стране се обавезују да ће се у свему придржавати важећих законских прописа и обавеза преузетих овим Споразумом.

Члан 4.

 Сарадња по овом Споразуму биће остваривана закључивањем посебних споразума за сваки појединачни вид сарадње. Посебним споразумима ће бити регулисан предмет сваке конкретне сарадње, начин, услови, рокови и остала питања од значаја за реализацију конкретних пројеката.

Члан 5.

У оквиру стручно-техничке сарадње споразумне стране ће се придржавати следећих правила: добри пословни обичаји; потпуно узајамно поверење и солидарност у наступу према трећим лицим; обострано пружање најповољнијих услова сарадње; поштовање обавезе чувања тајних података, у складу са прописима Републике Србије и интерном правном регулативом споразумних страна.

ПРАВА И ОБАВЕЗЕ СПОРАЗУМНИХ СТРАНА

Члан 6.

Споразумне стране ће имати сва права и обавезе које проистичу из овог Споразума, посебних споразума који ће на основу њега бити закључивани, као и сва права и обавезе које имају на основу важећих прописа.

ЗАВРШНЕ ОДРЕДБЕ

Члан 7.

За све што није предвиђено овим Споразумом примењиваће се одредбе Закона о облигационим односима.

Члан 8.

 Овај Споразум се закључује на неодређено време.

 Свака споразумна страна може одустати од овог Споразума уз благовремено писано обавештење друге стране.

Члан 9.

Споразум ступа на снагу даном потписивања.

Члан 10.

Овај Споразум сачињен је у 4 (четири) истоветна примерка, по 2 (два) за сваку споразумну страну.

| За Републичку агенцију за мирно решавање радних спорова**ДИРЕКТОР**др Ивица Лазовић |  За локалног омбудсмана  **ЛОКАЛНИ ОМБУДСМАН** Јелена Миливојевић |
| --- | --- |